b"\n_START_ARTICLE_\nJosep Deloncle\n_START_SECTION_\nBiografia\n_START_PARAGRAPH_\nEl 1945 va reprendre el negoci de la farm\xc3\xa0cia de la seva fam\xc3\xadlia, situada al barri de Sant Jaume, per\xc3\xb2 es va interessar pel folklore del Rossell\xc3\xb3 quan en 1950 va trobar uns goigs en la sagristia d'una esgl\xc3\xa9sia de muntanya. Aix\xc3\xb2 el va dur a impulsar la process\xc3\xb3 de la Sanch del Divendres Sant i el 1959 organitz\xc3\xa0 les protestes populars contra la celebraci\xc3\xb3 del tricentenari del Tractat dels Pirineus. _NEWLINE_El 1963 fund\xc3\xa0 al Castellet de Perpiny\xc3\xa0 la Casa Pairal, Museu Catal\xc3\xa0 de les Arts i Tradicions Populars de Perpiny\xc3\xa0, que des del 2010 es diu Casa Pairal Josep Deloncle, de la que el conservador n'\xc3\xa9s el seu fill Jaume Deloncle. _NEWLINE_Va participar activament en els diversos moviments catalanistes com Germanor, Grup Rossellon\xc3\xa8s d'Estudis Catalans, Orfe\xc3\xb3 Catal\xc3\xa0 i la Federaci\xc3\xb3 Sardanista del Rossell\xc3\xb3 i el 1976-1977 particip\xc3\xa0 en el Congr\xc3\xa9s de Cultura Catalana, del que n'ha estat membre de la comissi\xc3\xb3 permanent. El 1969 va donar suport l'alcalde Paul Alduy quan reclamava un estatut especial per al Rossell\xc3\xb3 a la Sala Arag\xc3\xb3 del consistori de Perpiny\xc3\xa0. El 1972 particip\xc3\xa0 en la creaci\xc3\xb3 del Socors Catal\xc3\xa0, oferint la seva pr\xc3\xb2pia casa a refugiats catalans del Sud, i en la creaci\xc3\xb3 de l'Acci\xc3\xb3 Regionalista Catalana amb Gilbert Grau. _NEWLINE_El 1981 fou elegit president de l'associaci\xc3\xb3 Uni\xc3\xb3 per una Regi\xc3\xb3 Catalana, el 1984 reb\xc3\xa9 la Creu de Sant Jordim el 1985 el Premi d'Actuaci\xc3\xb3 C\xc3\xadvica i  el 1988 la Medalla del M\xc3\xa8rit Dioces\xc3\xa0."